གསུམ་པ་དགེ་ལྡན་རྩིས་གསར་གྱི་ལུགས་ནི།སུམ་པ་ཡེ་ཤེས་དཔལ་འབྱོར་གྱིས་རབ་འདོད་མེ་ཡོས༡༧༤༧ལོར་དགེ་ལྡན་རྩིས་གསར་མ་བུ་མཛད་པ་ནས་བཟུང་རི་བོ་དགེ་ལྡན་པ་རྣམས་ཀྱིས་ལུགས་དེ་གཙོ་བོ་ཕྱག་བཞེས་གནང་བར་མ་ཟད།སྐབས་འདིའི་ཁྲིད་བྱའི་གཞུང་ཡང་གཙོ་བོ་ལུགས་དེ་གཞིར་བཞག་པ་ཡིན།དེའི་རྗེས་སུ་ཐུའུ་བཀྭན་བློ་བཟང་ཆོས་ཀྱི་ཉི་མས་རབ་འདོད་མེ་འབྲུག༡༧༩༦ལོར་རྩིས་གཞུང་མཁས་པའི་སྙིང་ནོར་དང་དེའི་ཆ་ལག་རིན་ཆེན་སིལ་མ།རྩིས་ཀྱི་བསྟན་བཅོས་ཆོས་དུང་གཡས་འཁྱིལ་བཅས་པ་བརྩམས།ཁོང་གི་སློབ་མ་བིས་པ་མི་ཕམ་ཟླ་བས༼རབ་འདོད་མེ་འབྲུག༡༧༩༦ལོ་ནས་མགོ་བཟུང་སྟེ།ཆུ་ཁྱི༡༨༠༢ལོར་བརྩམས་ཟིན།༽རྩིས་གཞུང་མཁས་པའི་སྙིང་ནོར་ཆ་ལག་དང་བཅས་པ་བརྩམས།རབ་ཚེས་མེ་རྟ༡༩༠༦ལོར།གསེར་ཏོག་བློ་བཟང་ཚུལ་ཁྲིམས་རྒྱ་མཚོས་དགེ་ལྡན་རྩིས་གསར་ལུགས་ཀྱི་ངེས་པ་མདོ་ཙམ་བརྗོད་པ་བླང་དོར་གསལ་བའི་སྣང་མཛོད་དང་།དེའི་རེའུ་མིག་མདོར་བསྡུས་མགྱོགས་འགྲོ་བདུན་ལྡན་གྱི་ཤིང་རྟ།རང་འགྲེལ་ཆུ་འཐུང་ཕོད་འབར།དགེ་ལྡན་རྩིས་གཞུང་བླང་དོར་གསལ་བའི་སྣང་མཛོད་ཀྱི་རྩིས་འཕྲོ།དགེ་ལུགས་བསྟན་རྩིས་མཁས་པ་དགྱེས་པའི་མཆོད་སྤྲིན་སོགས་བརྩམས།གཞན་བློ་བཟང་རྡོ་རྗེའམ་དགའ་རྩིས་ལྟར་གྱི་གཟའ་ཉི་ཟླར་སྒྲ་གཅན་འཇུག་ཚུལ་གཟུར་གནས་མཁས་པ་དགྱེས་པའི་མཆོད་སྤྲིན།ཆ་ཧར་དགེ་བཤེས་བློ་བཟང་ཚུལ་ཁྲིམས་རྒྱ་མཚོས་དགེ་ལྡན་རྩིས་གསར་གྱི་ལྔ་བསྡུས་བཀྲ་ཤིས་མཆོག་སྟེར།རྩིས་གསར་གྱི་རྩིས་གཞི་གསར་སྤོས་ལྐོག་གྱུར་གསལ་བྱེད་མེ་ལོང་ལས་མཁོ་བའི་རེའུ་མིག་བློ་གསལ་དགའ་བསྐྱེད།༼རྩོམ་པ་པོ་མི་གསལ།༽རབ་ཡིད་ཆུ་སྦྲུལ༡༨༣༣ལོར།རྒྱལ་མཁན་པོའི་སྤྲུལ་སྐུ་བསྟན་པ་རྒྱལ་མཚན་གྱིས་རྩིས་གཞུང་མཁས་པའི་མགུལ་རྒྱན།རབ་རྒྱལ་མེ་ཡོས༡༩༢༧ལོར་རྒྱ་ཞབས་དྲུང་སྐལ་བཟང་དཀོན་མཆོག་རྒྱ་མཚོས་རྩིས་ཀྱི་བསྟན་བཅོས་རིགས་ལྡན་སྙིང་ནོར་མཁས་གྲུབ་དགོངས་རྒྱན་བརྩམས།རབ་རྒྱལ་མེ་རྟ༡༩༦༦ལོར་ཕྲན་གྱི་དགེ་རྒན་རིན་པོ་ཆེ་དངུལ་རྭའི་སྐལ་བཟང་ཚུལ་ཁྲིམས་ཀྱིས་མཛད་པའི་རྩིས་གསར་མཁས་གྲུབ་ཞལ་ལུང་།རབ་གནས་མེ་ཡོས༡༩༨༧ལོར།ཁྱོ་ཁོ་མཚན་སྒྲོགས་དགོན་གྱི་རྩིས་རིག་སྨྲ་བའི་དབང་པོ་དཀོན་མཆོག་ཤེས་རབ་ཀྱིས་མཛད་པའི་དགེ་ལྡན་རྩིས་ཀྱི་བསྟན་བཅོས་དཔག་བསམ་ལྗོན་པ་སོགས་ཀྱིས་མཚོན་དགེ་ལྡན་རྩིས་གསར་གྱི་ལུགས་ཤིན་ཏུ་མང་པོ་བྱུང་ངོ་།།